


Tilføjelse til Viva Danmarks høringssvar 
Viva Danmark ønsker at gøre opmærksom på en central udfordring i de foreslåede berettigelseskriterier for at kunne søge stort program (afsnit 5.2), som vi mener bør adresseres i den videre bearbejdning af retningslinjerne.
Ifølge de nye retningslinjer skal en organisation have modtaget to medium-programmer eller tilsvarende fra Civilsamfundspuljen inden for de seneste 10 år for at kunne søge stort program. I praksis betyder det, at en organisation, der tidligere har forvaltet ét program med en beløbsramme svarende til eller større end rammen for et stort program, ikke vil kunne kvalificere sig, fordi kriteriet opgøres i antal bevillinger og ikke i bevillingernes størrelse, kvalitet eller dokumenterede resultater. Berettigelsen vil i disse tilfælde dermed bero på antallet af tidligere, adskilte programbevillinger frem for på programmernes omfang eller organisationens kapacitet. 
Formålet med programsupport, som beskrevet i afsnit 5.1, er at understøtte langsigtede partnerskaber og at partnerskaber, der viderefører et eksisterende program, viser progression i resultater og bæredygtighed. Efter vores vurdering kan kriteriet utilsigtet komme til at virke imod dette formål, idet en organisation, der allerede har gennemført et program på niveau med eller større end et stort program, ikke vil kunne videreføre indsatsen inden for rammen af et stort program. 
Vi mener derfor, at retningslinjerne bør inkludere muligheden for at søge stort program, hvis man tidligere har forvaltet programmer med en beløbsramme på størrelse med eller større end et stort program. Konkret foreslår vi, at der indføres mulighed for en samlet vurdering af tidligere programmers størrelse, resultater og partnerskabets kapacitet frem for en optælling af antallet af tidligere bevillinger. 
Viva Danmark foreslår denne tilføjelse markeret med gult til BOX 5.2 Programme Support Overview (linje 43):
“Having been granted two Medium Programmes or equivalent program from the CSF in the partnership within the past ten years or having implemented a programme of the same size as, or larger than, a Large Programme within the past ten years.
Previous experience from the context and cooperation with at least two of the Global South partners.
The Danish applicant and Global South partners meet CISU’s requirements for financial management and accountability.”



